Stóra skepnan sem leyndist á bak við svörtu steinana rak gapandi ginið upp á móti Hildi og hvæsti á hana eins og reiður köttur . Hún vék ósjálfrátt nokkur skref aftur á bak , en hélt samt vasaljósinu stöðugu og virti furðudýrið betur fyrir sér . Það var nokkru stærra en fullvaxinn hestur , en allt öðruvísi í laginu . Hausinn minnti einna helst á úlfalda , fyrir utan hornin tvö sem stóðu upp úr enninu og veiðihárin í kringum víðan munninn . Hálsinn var langur eins og á gíraffa og álíka sver og stærstu eiturslöngur suðuramerísku regnskóganna . Ofarlega á kubbslegum bolnum mátti sjá fiðraða vængi eins og á fuglum . Þetta var alveg örugglega dreki . Og hann var allur himinblár á litinn .